Τζορτζ Γκέινς

Ο Τζορτζ Γκέινς (Αγγλικά: George Gaynes, πραγματικό όνομα: Τζορτζ Γιόνγχανς, 16 Μαΐου 1917 - 15 Φεβρουαρίου 2016) ήταν Ολλανδοαμερικανός τραγουδιστής και ηθοποιός. Γεννημένος από Ολλανδό πατέρα και Ρωσίδα μητέρα στο Μεγάλο Δουκάτο της Φινλανδίας της Ρωσικής Αυτοκρατορίας, υπηρέτησε στο Βασιλικό Ολλανδικό Ναυτικό στη διάρκεια του Β' Παγκοσμίου Πολέμου και στη συνέχεια μετανάστευσε στις Ηνωμένες Πολιτείες, όπου έλαβε την αμερικανική υπηκοότητα και ξεκίνησε την υποκριτική του καριέρα στο Μπρόντγουεϊ.

Οι πιο αναγνωρισμένοι ρόλοι του Γκέινς στον κινηματογράφο ήταν ως διοικητής Έρις Λασάρντ στη σειρά Η μεγάλη των μπάτσων σχολή  και ως Τζον φαν Χορν στην κωμωδία του Τούτσι (1982). Εμφανίστηκε επίσης στις τηλεοπτικές σειρές Η αξιολάτρευτη Πάνκι του NBC, στο The Days and Nights of Molly Dodd, Hearts Afire και General Hospital.

 Τα πρώτα χρόνια 
Ο Γκέινς γεννήθηκε στις 16 Μαΐου 1917 στο Ελσίνκι,  στο τότε Μεγάλη Δουκάτο της Φινλανδίας, μέρος της Ρωσικής Αυτοκρατορίας (η Φινλανδία ανεξαρτητοποιήθηκε την ίδια χρονιά). Ήταν γιος της Ρωσίδας καλλιτέχνιδας Ίγια Γκριγκόριεβνα ντε Γκάι (αργότερα γνωστής ως Λαίδη Άμπντι) και του Ολλανδού επιχειρηματία Γκέριτ Γιόνγκεγιανς.  Μεγάλωσε στη Γαλλία, την Αγγλία και την Ελβετία. 

Ο Γκέινς αποφοίτησε από το Collège Classique Cantonal κοντά στη Λωζάνη το 1937.  Φοίτησε επίσης στη Μουσική Σχολή του Μιλάνου από το 1938 έως το 1939  και στο Actors Studio στη Νέα Υόρκη από το 1953 έως το 1958. 

 Δεύτερος Παγκόσμιος Πόλεμος 
Το 1940, ο Γκέινς έζησε στη Γαλλία, αλλά μετά τη Μάχη της Γαλλίας και τη γερμανική κατοχή, δραπέτευσε στα Πυρηναία, αλλά σύντομα συνελήφθη από την αστυνομία της δικτατορίας του Φρανθίσκο Φράνκο. Το 1942, μετά την απελευθέρωσή του, ο Γκέινς σκόπευε να επιστρέψει στην Ολλανδία για να ενταχθεί στην ολλανδική αντίσταση κατά της ναζιστικής κατοχής, αλλά τελικά πήγε στο Ηνωμένο Βασίλειο για να καταταγεί στο Βασιλικό Ολλανδικό Ναυτικό. Στις 8 Απριλίου 1943, ο Γκέινς και τοποθετήθηκε στο βοηθητικό πλοίο HNLMS Oranje Nassau, το οποίο βρισκόταν στο Χόλιχεντ της Ουαλίας. Λόγω της πολυγλωσσίας του (μιλούσε Ολλανδικά, Αγγλικά, Γαλλικά, Ιταλικά και Ρωσικά), αποσπάστηκε την 1η Μαΐου 1943 στο Βρετανικό Βασιλικό Ναυτικό ως μεταφραστής στη νηοπομπή του HMS Hilary, το οποίο συμμετείχε τον Ιούλιο και του Αϋγουστο του 1943 στην εισβολή των Συμμάχων στη Σικελία. Την 1η Σεπτεμβρίου 1943, ο Γκέινς μεταφέρθηκε στο αντιτορπιλικό HMS Wilton, το οποίο συμμετείχε τον Ιανουάριο του 1944 στη Μάχη του Άντσιο. Μετά τη Μάχη του Άντσιο, το HMS Wilton στάλθηκε στην Αδριατική Θάλασσα. Στις 14 Ιουλίου 1946, ο Γκέινς αποστρατεύτηκε τιμητικά από το Βασιλικό Ολλανδικό Ναυτικό.

 Καριέρα 
Το 1946, ο Γκέινς επέστρεψε στη Γαλλία, αλλά ένας Αμερικανός θεατρικός σκηνοθέτης του πρόσφερε έναν ρόλο σε ένα μιούζικαλ του Μπρόντγουεϊ, οπότε μετακόμισε στη Νέα Υόρκη την ίδια χρονιά και έγινε Αμερικανός πολίτης το 1948.   Στη διάρκεια αυτής της περιόδου, οι πιο γνωστές εμφανίσεις του ήταν στο Wonderful Town, τη μουσική εκδοχή του My Sister Eileen.  Ο Γκέινς εναλλάσσονταν μεταξύ μιούζικαλ, κωμικών και δραματικών έργων, με ρόλους όπως αυτός του Μπομπ Μπέικερ στο πρώτο ανέβασμα του Wonderful Town (1953), του Γιούπιτερ στο μιούζικαλ Out of This World του Κόουλ Πόρτερ  και του Χένρι Χίγκινς στην περιοδεία του Ωραία μου κυρία το 1964 στις ΗΠΑ. 

Μπαίνοντας στον κινηματογράφο και την τηλεόραση στις αρχές της δεκαετίας του 1960, ο Γκέινς έπαιζε τακτικά στις καθημερινές σαπουνόπερες Search for Tomorrow και General Hospital  και εμφανίστηκε σε ταινίες όπως Όσα κρύβει ο ουρανός (1966), Οι κατακτηταί (1969) και Η λέσχη των μοντέρνων γυναικών (1971).    Εμφανίστηκε επίσης στις ταινίες Τα καλύτερά μας χρόνια (1973), Τρελοί παραγωγοί, απίθανοι σκηνοθέτες (1976) και Τούτσι (1982).         Από το 1984 έως το 1994, υποδύθηκε τον διοικητή Έρικ Λασάρντ στη σειρά ταινιών Η μεγάλη των μπάτσων σχολή.        Το 1994, υποδύθηκε τον Σεριμπριάλζοφ στην ανεξάρτητη ταινία Ο Βάνια στο Μπρόντγουεϊ του Λουί Μαλ.  Αργότερα εμφανίστηκε σε ταινίες όπως Οι μάγισσες του Σάλεμ (1996), Ο πρόεδρος, ένα ροζ σκάνδαλο κι ένας πόλεμος (1997) και Παντρευτείτε, χωρίστε, τελειώσατε! (2003).

Στην τηλεόραση, ο Γκέινς έπαιξε τον ρόλο του θετού πατέρα της Πάνκι Μπρούστερ στην τηλεοπτική σειρά Η αξιολάτρευτη Πάνκι από το 1984 έως το 1988. Έδωσε επίσης τη φωνή του Χένρι στην ανιμέιτεντ εκδοχή της σειράς. Εμφανίστηκε ως δυναμικός θεατρικός παραγωγός στο The Days and Nights of Molly Dodd, στο οποίο συμπρωταγωνίστησε με την πραγματική σύζυγό του, Άλιν Αν Μακλέρι, και στην επιτυχημένη τηλεοπτική σειρά Hearts Afire. Εμφανίστηκε επίσης σε ένα επεισόδιο της τηλεοπτικής σειράς επιστημονικής φαντασίας Sliders: Αιχμάλωτοι σε άλλη διάσταση. 

 Προσωπική ζωή και θάνατος 
Ο Γκέινς ήταν παντρεμένος με την ηθοποιό του θεάτρου και της τηλεόρασης και χορεύτρια Άλιν Αν Μακλέρι από τις 20 Δεκεμβρίου 1953 μέχρι τον θάνατό του. Απέκτησαν δύο παιδιά, τον Μάθιου Γκέινς και την Ίγια Γκέινς Φαλκόν Μπράουν. Ο Μάθιου ήταν υποψήφιος για την ολυμπιακή ομάδα καγιάκ των ΗΠΑ τη χρονιά που ο πρόεδρος Τζίμι Κάρτερ μποϊκοτάρισε τους Θερινούς Ολυμπιακούς Αγώνες του 1980 μετά την σοβιετική εισβολή στο Αφγανιστάν. Ο Μάθιου σκοτώθηκε σε αυτοκινητιστικό δυστύχημα στην Ινδία το 1989, καθ' οδόν προς το Νεπάλ για να γυρίσει ένα αφιέρωμα στο καγιάκ.   

Εκτός από την ένταξη του Γκέινς στους συντελεστές της σειράς της συζύγου του, The Days and Nights of Molly Dodd, το 1989, η Μακλέρι και ο ίδιος είχαν συνεργαστεί και στη σειρά Η αξιολάτρευτη Πάνκι, σε ένα επεισόδιο του πρώτου κύκλου.

Ο Γκέινς πέθανε στο σπίτι της κόρης του στο Νορθ Μπεντ,  στην Ουάσινγκτον, στις 15 Φεβρουαρίου 2016, σε ηλικία 98 ετών. 

 Φιλμογραφία 
ΈτοςΠρωτότυπος τίτλοςΤίτλος στα ΕλληνικάΡόλος1963PT 109Τα φτερά της δόξαςδιοικητής1964Les félinsΟ τυχοδιώκτης του Μόντε Κάρλομαφιόζος Μακί1966The GroupΌσα κρύβει ο ουρανόςΜπρουκ Λάδαμ1969MaroonedΟι κατακτηταίεπικεφαλής αποστολής1971Doctor's Wives Η λέσχη των μοντέρνων γυναικώνΠολ Μαγκίλ1973The Boy Who Cried WerewolfΣτα ίχνη του λυκάνθρωπουδρ ΜαρντερόζιανSlaughter's Big Rip-Off Σφαγή στη λέσχη του ΧόλιγουντΓουόρενThe Way We WereΤα καλύτερά μας χρόνιακαπετάνιος1976Harry and Walter Go to New York Δύο εντιμότατοι... αετονύχηδεςΠρίγκιπαςNickelodeon Τρελοί παραγωγοί, απίθανοι σκηνοθέτεςΡέτζιναλντ Κίγκσλεϊ1980Altered StatesΑνεξέλεγκτες καταστάσειςδρ Βίσενσαφτ1982Dead Men Don't Wear Plaid δρ Τοζν Χέι ΦόρεστTootsie Τούτσι Τζον φαν Χορν1983To Be or Not to Be Να ζει κανείς ή να μη ζειΡάβιτς1984Police Academy Η μεγάλη των μπάτσων σχολήδιοικητής Έρικ Λασάρντ Micki + Maude Και τη μία και την άλληδρ Γιουτζίν Γκλζσκι1985Police Academy 2: Their First Assignment Η μεγάλη των μπάτσων σχολή 2: Η πρώτη αποστολήδιοικητής Έρικ Λασάρντ 1986Police Academy 3: Back in Training Η μεγάλη των μπάτσων σχολή Νο 31987Police Academy 4: Citizens on Patrol Η μεγάλη των μπάτσων σχολή Νο 4Un tassinaro a New Yorkναύαρχος1988Police Academy 5: Assignment Miami Beach Η μεγάλη των μπάτσων σχολή Νο 5διοικητής Έρικ Λασάρντ 1989Police Academy 6: City Under Siege Η μεγάλη των μπάτσων σχολή Νο 61994Police Academy: Mission to MoscowΗ μεγάλη των μπάτσων σχολή: Αποστολή στη ΜόσχαVanya on 42nd Street Ο Βάνια στο Μπρόντγουεϊ Σεριμπριάλζοφ The Fantastic Four Οι τέσσερις φανταστικοίκαθηγητής1996The Crucible Οι μάγισσες του Σάλεμδικαστής Σάμιουελ Σούολ1997Wag the DogΟ πρόεδρος, ένα ροζ σκάνδαλο κι ένας πόλεμοςγερουσιαστής Κόουλ2003Just Married Παντρευτείτε, χωρίστε, τελειώσατε!πατήρ Ρόμπερτ

 Παραπομπές 

 Εξωτερικοί σύνδεσμοι 



 George Gaynes at the University of Wisconsin's Actors Studio audio collection
Κατηγορία:Πολιτογραφημένοι πολίτες των Ηνωμένων Πολιτειών

Κατηγορία:Αμερικανοί ρωσικής καταγωγής
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί ηθοποιοί θεάτρου
Κατηγορία:Αμερικανοί ηθοποιοί τηλεόρασης
Κατηγορία:Σελίδες με μη επιθεωρημένες μεταφράσεις